﻿ Svampe Og Baer I Sverige » Ferie i Sverige
“Når naturen skifter ‘klædedragt’ til røde og gyldne farver er der masser af gode grunde til at bevæge sig ud i de svenske skove og krat. “
Efteråret er årstiden, hvor skovens spisekammer virkelig kommer til sin ret – og dét uanset om det gælder saftfyldte bær og frugter eller delikate svampe. For eksempel har du i Skåne – omkring f.eks. Hässleholm, Höör og Söderåsens Nationalpark – fine muligheder for at finde både urter, bær og svampe, som senere samme dag vil kunne forkæle dine smagsløg.
Før menneskene lærte at dyrke jorden, var vi alle samlere, og hvad vi i dag stort set over én kam betragter som ukrudt, var blandt vore forfædre skattede og livsvigtige urter, som gav ekstra næring til maden. Skvalderkål er igen blevet en delikatesse, som i supermarkedernes delikatesse-afdelinger nu tilbydes side om side med brændenælder. Mulighederne er mange.. – hvad med en salat af skovsyre og mælkebøtteblade? Eller i en stærkere udgave bestående af mælkebøtteblade og vilde hvidløg?
Enebærtræer eller -buske er ganske almindelige i svenske skove. Om efteråret har du gode muligheder for at finde enebær, der egner sig rigtig godt til sæsonens mad med vildt og fjerkræ som f.eks. fasan, vagtler, rådyr og vildsvin. Et af verdens ældste enebærtræer står i øvrigt i Värmland – det er hele 800 år gammelt!
Som noget af det vi ofte forbinder tæt med Sverige og ”svenskhed” garanterer begrebet ”Allemandsretten” netop offentlighedens ret til frit at færdes i, og nyde, den storslåede svenske natur – herunder på privatejet jord.